OBS Studio

OBS Studio (juga Open Broadcaster Software atau ringkasnya OBS) merupakan aplikasi penyiaran dan penstriman yang bebas, sumber terbuka dan rentas-platform. Aplikasi ini disediakan untuk Windows, macOS, edaran Linux dan BSD. Projek OBS mengumpul dana pada platform Open Collective dan Patreon.
OBS Studio ialah aplikasi bebas dan sumber terbuka untuk siaran skrin dan penstriman langsung. Ditulis dalam C / C++ dan dibina dengan Qt, OBS Studio menyediakan tangkapan masa langsung, komposisi adegan, rakaman, pengekodan dan penyiaran melalui Real Time Messaging Protocol (RTMP), HLS, SRT atau RIST. Aplikasi ini boleh menstrim video ke mana-mana destinasi yang menyokong RTMP, termasuk YouTube, Twitch, Instagram dan Facebook.
Untuk pengekodan video, OBS Studio boleh menggunakan transkoder x264, Intel Quick Sync Video, Nvidia NVENC dan Enjin Pengekodan Video AMD untuk mengekod strim video kepada format H.264/MPEG-4 AVC atau H.265/HEVC. Aplikasi ini boleh mengekod berbilang trek audio dalam format AAC. Pengguna yang lebih berpengalaman boleh memilih mana-mana codec dan perisian yang disediakan dalam libavcodec dan libavformat, atau memproses strim ke URL FFmpeg yang tersuai.
OBS Studio juga menyokong pemalam untuk mengembangkan fungsinya.
Antara muka pengguna utama disusun kepada lima bahagian: adegan, sumber, pengadun audio, peralihan dan kawalan. Adegan ialah kumpulan sumber seperti video, teks dan audio yang dirakam dan langsung. Panel pengadun membolehkan pengguna membisukan audio, dan melaraskan kelantangan audio melalui aplikasi pudar maya, dan mengenakan efek dengan menekan gear di sebelah butang bisu. Panel kawalan mempunyai pilihan untuk memulakan/menghentikan strim atau rakaman, butang untuk mengubah OBS kepada Mod Studio yang lebih profesional, butang untuk membuka menu tetapan dan butang untuk menutup program. Bahagian atas mempunyai pratonton video langsung, digunakan untuk memantau dan mengedit adegan semasa. Antara muka pengguna boleh ditukar kepada pelbagai tema, termasuk tema gelap dan cerah, berdasarkan pilihan pengguna.
Apabila dalam Mod Studio, terdapat dua tetingkap pratonton kanvas. Tetingkap kiri adalah untuk mengubah suai dan pratonton adegan tidak aktif, manakala tetingkap kanan digunakan untuk pratonton adegan langsung (masing-masing "Preview" dan "Program"). Di bahagian tengah terdapat butang peralihan sekunder, membolehkan peralihan kepada adegan tidak aktif pada tetingkap kiri menggunakan "peralihan pantas" yang ditetapkan oleh pengguna.
OBS Studio bermula sebagai projek kecil yang dicipta oleh Hugh "Jim" Bailey, tetapi pantas berkembang dengan bantuan ramai kolaborator dalam talian yang berusaha untuk menambah baik OBS dan berkongsi pengetahuan mengenai program tersebut. Versi pertama dilancarkan pada Ogos 2012. Pada 2013, pembangunan bermula pada versi yang ditulis semula dikenali sebagai OBS Multiplatform (selepas itu dinamakan semula OBS Studio) untuk sokongan multiplatform, satu set ciri-ciri yang lebih teliti dan API yang lebih canggih. Pada 2016, OBS "Classic" tidak disokong lagi dan OBS Studio menjadi versi utama. Pada Mac 2022, OBS telah dilancarkan pada Steam untuk kedua-dua Windows dan Mac.
Pada 16 Disember 2021, seorang pembangun OBS Studio telah menarik perhatian kepada pelancaran TikTok Live Studio yang terhad kepada jemputan sahaja, yang nampaknya berasaskan OBS Studio, tanpa pengakuan dan melanggar lesen OBS Studio.